**1. ชื่อผลงาน/เรื่องเล่า :**

ความหวังครั้งสุดท้าย

**2. คำสำคัญ :**

การดูแลผู้ป่วยระยะสุดท้าย, เอชไอวี, ความคาดหวังของครอบครัว

**3. สรุปเรื่องเล่าโดยย่อย่อ** : เป็นการดำเนินการช่วยเหลือแก่ญาติและผู้ป่วยเอดส์ระยะสุดท้ายและครอบครัว สองรายที่อยู่ในห้องแยกโรค ของสถาบันฯ ซึ่งได้รับความช่วยเหลือและร่วมมือจากบุคลต่างวิชาชีพทั้งที่เป็นเจ้าหน้าที่ของสถาบันและบุคคลภายนอกสถาบัน

**4.. ชื่อและที่อยู่องค์กร :**

สถาบันบำราศนราดูร กลุ่มงานแนะแนวทางการแพทย์และจิตสังคม

**5. สมาชิกทีม :**

1. นางพันธ์ทิพย์ แก้วดวงใจ
2. นางอรวรรณ เอียดทอง
3. นางสาวปุณนิภัทร์ ปานโต
4. นางพรรณี ฤทธิ์สำร็จ

**6.เป้าหมาย** : เพื่อนำเสนอสภาพปัญหาในการจัดการผู้ป่วยเอดสระยะสุดท้ายและความร่วมมือระหว่างบุคคลากรและครอบครัวเพื่อช่วยให้ความหวังครั้งสุดท้ายของผู้ป่วยนั้นได้บรรลุผล

**7. ที่มาของเรื่องราว :**

จากเรื่องที่เขียนเรื่องเล่าในสถาบันบำราศนราดูร เรื่องการดูแลผู้ติดเชื้อเอชไอวีของผู้ป่วยระยะสุดท้ายของชีวิตโดยแผนกจิตวิทยาและงานให้การปรึกษาร่วมกับแผนกผู้ป่วยใน 3/2ซึ่งเป็นอายุรกรรมตึกแยกโรค ได้มีโอกาสดูแลผู้ติดเชื้อเอชไอวีในระยะสุดท้ายของชีวิต ซึ่งสอดคล้องกับ theme งานคุณภาพทุกลมหายใจ HA forum ซึ่งมีการดำเนินเรื่องดังนี้นักจิตวิทยาที่ได้มีโอกาสไปดูแลผู้ป่วยที่ติดเชื้อเอชไอวีและอยู่ในภาวะใกล้ตายในแผนกอายุกรรมแยกโรคจำนวน 2 ราย เป็นเพศชายทั้งคู่ โดยเป็นชาวต่างจังหวัด ซึ่งมีพ่อแม่ที่มาเยี่ยมและทราบว่าลูกใกล้เสียชีวิต หลังจากประเมินปัญหา พบว่าความปรารถนาสุดท้ายก่อนตายของผู้ป่วยคือต้องการบวชให้พ่อแม่ ในภาวะที่ต้องนอนรพและอากรไม่ดีแบบนั้นพ่อแม่ผู้ป่วยไม่คิดว่าจะทำตามความต้องการของผู้ป่วยได้ แต่ความหวังพ่อแม่และผู้ป่วยเป็นจริงได้เมื่อได้รับความช่วยเหลือสนับสนุนจากหลายคนที่เกี่ยวข้องรวมทั้งหน่วยงานที่เกี่ยวข้องอาทิเช่น วัดและพระสงฆ์ที่ได้สละเวลามาร่วมทำกิจกรรมดีๆแบบนี้ เพื่อเป็นการส่งดวงวิญญาณของผู้ป่วยให้สามารถปลดปล่อยความค้างคาใจของผู้ที่จะจากไปและเป็นการตอบสนองความต้องการความคาดหวังของญาติที่ยังต้องมีชีวิตต่อไป ให้สามารถเปลี่ยนจากบรรยากาศที่เศร้าสร้อยเป็นบรรยากาศที่อิ่มเอมได้ แม้จะอยู่ในสถานที่ไม่เอื้ออำนวยก็ตาม นั่นเกิดจากความร่วมมือ ความพร้อมในการช่วยเหลือทุกฝ่ายอันมีจิตเป็นกุศลเป็นที่ตั้ง จึงได้น้อมนำให้เกิดกิจกรรมดีๆเช่นนี้ได้ ดังเรื่องเล่าสรุปดังนี้

ฉัน(นักจิตวิทยา)ปั่นจักรยานจากสถาบันไปยังวัดพุทธปัญญาที่อยู่ข้างๆกระทรวงฯ เอารถไปจอดไว้ในวัด นั่งรอหลวงตา ท่านออกมาพบที่ด้านหน้ากุฏิของท่าน จึงเล่าความประสงค์ให้ท่านฟัง โดยแจ้งว่าผู้ป่วยมี 2 คน อาการไม่ดีทั้งคู่ หลวงตาให้ยืมชุดไตรจีวรมาสองชุด บอกว่าให้เอาไปวางไว้ใกล้ๆตัวผู้ป่วยแต่ละเตียง ถ้าเขามีญาติมิตรให้ช่วยกันตั้งใจอธิษฐานส่งจิตอันเป็นกุศลให้แก่ผู้ป่วย พร้อมกับนัดหมายการมารับพระไปรพ. ตอนแรกหลวงตาสะดวกที่จะมาทำพิธีให้ในตอนเช้าวันถัดไป(วันเสาร์) แต่ฉันนึกถึงคำร้องขอของญาติผู้ป่วยที่อยากให้มีการทำพิธีก่อนจะจากไป นอกจากนี้เขามีครูและเพื่อนสนิทกำลังออกเดินทางจากนครสวรรค์มาร่วมในคืนนี้ หลวงตาก็เลยตัดสินใจจะมาทำพิธีในคืนนี้ตอนเวลาสองทุ่มครึ่ง ฉันคิดถึงเวลาที่จะมารับมันดูฉิวเฉียดกับเวลาปิดของประตูกระทรวงฯ เลยต่อรองว่าสักสองทุ่มดีกว่านะเจ้าคะหลวงตา เพราะทางรพ.มีกำหนดให้หมดเวลาญาติเข้าเยี่ยมผู้ป่วยประมาณสองทุ่ม หลวงตาจึงบอกว่ายังไงฉันก็จะต้องรอให้หลวงตาทำวัตรเย็นให้เรียบร้อยก่อน..ให้ฉันลองถามทางตึกดูว่าจะให้พระเข้าทำพิธีในช่วงเวลานั้นได้ไหม ฉันรู้สึกโชคดีจริงที่ได้รับความร่วมมืออย่างดีจากเจ้าหน้าที่ตึก๓/๒อนุญาติให้นิมนต์พระมาช่วยทำพิธีแบบฉุกเฉิน/ยามวิกาลให้แก่ผู้ป่วยทั้งสองรายนี้....มีปัญหาเรื่องรถที่ไปรับพระที่วัด...งานนี้ไม่ใช่หน้าที่ความรับผิดชอบของโรงพยาบาลและอีกอย่างรถและคนขับโรงพยาบาลก็ไม่น่าจะว่าง เพราะไม่ได้ติดต่อไว้ล่วงหน้า .ฉันรู้สึกดีใจที่ได้คนขับรถไปรับพระแล้วแต่จะไปขอยืมรถใครดีล่ะนี่ ไปตึก๓/๒ เอาชุดไตรจีวรแจกจ่ายญาติคนละชุด ทั้งสองบ้านซื้อหาธูปเทียน-พวงมาลัยดอกไม้สำหรับถวายพระตามที่สั่ง เลยเล่าปัญหาไม่รู้จะหารถไปรับพระที่วัดได้อย่างไรดี พอดีญาติของผู้ป่วยรับอาสาที่จะใช้รถเก๋งของเขาไปรับพระด้วยกันกับฉันเนื่องจากว่าเขาไม่คุ้นเคยกับเส้นทาง มีเวลาเหลืออีกเล็กน้อยเลยไปซื้อขนมและน้ำแบ่งให้ญาติกินบ้างและจัดเป็นชุดของถวายพระ ๒ชุด... ปรึกษาพี่ๆน้องๆตึก๓/๒ว่าจะจัดที่ทางให้พระนั่งทำพิธีกรรมอย่างไรดีที่จะดูเรียบร้อยและไม่ผิดหลักการควบคุมโรค..ซึ่งก็ได้รับความรู้และคำอธิบายที่ดีและเข้าใจง่าย เราไปถึงที่วัดก็รอแค่สิบห้านาทีเพราะหลวงตาท่านช่วยทำเวลาให้,มอบหมายพระอาจารย์รูปหนึ่งให้ทำหน้าที่แทนท่านในการดูแลญาติโยมที่อยู่นั่งสมาธิหลังทำวัตรเย็น..เสร็จแล้วหลวงตาก็สั่งให้พระอาจารย์อีกสองรูปเตรียมตัวไปร่วมทำพิธีกับท่าน ซึ่งในจำนวนพระ๓รูปมีอยู่องค์หนึ่งพอรู้ว่าหลวงตาจะพาไปช่วยทำพิธีให้แก่ผู้ป่วยที่บำราศฯและกำลังจะเสียชีวิตอยู่ในห้องแยกโรคเสียอีกด้วย. .ท่านเลยมีความกังวลใจและดูไม่ค่อยสบายใจนักที่จะต้องไปเยี่ยมผู้ป่วยโรคติดเชื้อ หลวงตาก็ช่วยฉันในการอธิบายข้อมูลเกี่ยวกับผู้ป่วยจึงทำให้พระอาจารย์ท่านนั้นคลายกังวลและให้ความร่วมมือดีในการทำพิธีครั้งนี้เมื่อพระเดินทางมาถึงหอผู้ป่วยชาวตึก๓/๒ก็ได้มานมัสการต้อนรับพระสงฆ์และการเตรียมตัวก่อนเข้าไปอยู่ในห้องผู้ป่วย.เราทำพิธีให้แก่ผู้ป่วยทั้งคู่ ภาพพระ3 รูปนั่งสวดมนต์อยู่ไม่ไกลจากเตียงที่มีร่างของผู้ป่วยนอนอยู่ปลายเตียงมีชุดไตรจีวรพาดวางไว้พร้อมกับดอกไม้และธูปเทียน..การหายใจของผู้ป่วยเหมือนคนหอบเหนื่อยอย่างมาก ตัวเริ่มเย็นและแข็ง ตาเปิดค้างมองเห็นตาขาวเพียงแค่ครึ่ง ถ้ามองทางการแพทย์ชายคนนี้ไม่ได้รับรู้อะไรและหมดความสามารถที่จะช่วยเหลือตนเองได้อย่างสมบูรณ์แล้ว พ่อกับแม่ของผู้ป่วยทั้งคู่ฟังสวดด้วยกันนอกจากนี้มีพี่ชาย,ครูและเพื่อนๆหลับตาพนมมือส่งใจน้อมไปถึงยังคนป่วยที่เห็นอยู่ไม่ไกล นอกห้องไม่ไกลก็มีพี่ๆน้องๆเจ้าหน้าที่ตึกมาด้อมๆมองๆดูเผื่อว่าจะมีอะไรขาดเหลือจะได้ช่วยกัน ..มีการกล่าวเป็นอนุสติทั้งแก่คนบนเตียงและคนรอบข้างถึงความไม่เที่ยงแท้ของสังขารแต่ให้ระวังรักษาจิตใจให้นึกถึงแต่สิ่งที่ดีงาม หลังจากนั้นหลวงตาก็ชวนให้ญาติสนิทเข้ามาใกล้ๆผู้ป่วย,ช่วยกันหยิบและประเคนข้าวของที่จะถวายพระ,รับพรและอุทิศส่วนกุศลให้แก่ผู้ป่วยที่อยู่ตรงเบื้องหน้า แม่ผู้ป่วยที่สังเกตมองเห็นฉันลูบกลางหน้าผากผู้ป่วยในระหว่างพระสวด เดินเข้ามาใกล้กับที่ฉันยืน มองหน้าฉันเหมือนถามอะไรบางอย่างแต่เธอก็ยื่นมือไปลูบหน้าผากลูกชายที่ไม่รับรู้ใดๆ ฉันเลยบอกถึงเหตุผลของสิ่งที่ทำให้เธอฟัง..ผู้เป็นแม่ลูบหน้าผากอย่างแผ่วเบาคล้ายการปลอบประโลมและการบอกลาให้เขาจากไปอย่างสงบ..ครูเป็นคนถัดมาที่เข้ามากอดร่างของคนเจ็บ ฉันได้ยินเสียงครูของผู้ป่วยพูดเบาๆว่า ขอให้จากไปอย่างสงบและรับรู้ถึงความรักและความประทับใจในความเป็นคนดีที่ครูจดจำได้หลังจากนั้นก็ยังมีพ่อ,พี่ชายและเพื่อนๆมาสัมผัสกายและกล่าวคำอำลา ต่อมาเราทำพิธีให้กับครอบครัวของผู้ป่วยอีกรายพระมาแล้วและนำผ้าไตรจีวรมาวางไว้บนอกผู้ป่วย เค้าค่อยลืมตาและค่อยๆประคองมือทำท่าเหมือนไหว้และจะถือไตรจีวรด้วยตนเอง แต่ไม่มีแรง พ่อและแม่แยกกันอยู่ข้างๆเตียงช่วยลูกชายประคองถือผ้าไตรจนฟังพระสวดเสร็จ ด้านนอกก็มีพ่อแม่และคณะญาติๆร่วมรับฟังพระสวด ญาติมิตรตั้งใจกระทำในครั้งนี้ หลวงตาบอกผู้ป่วยว่าได้รับจีวรแล้วจะนำกลับไปสวดไปบูชาให้ที่วัด ขอให้ตั้งใจรักษาจิตให้ดีๆ รักษาศีลคือความปกติของใจให้ดีๆ ขอให้เอาธรรมะและความกตัญญูที่โยมมีมาเป็นอนุสติที่พึ่งที่ระลึกนะ แล้วท่านก็รับประเคนไตรจีวรจากผู้ป่วย สวดอนุโลมสักครู่ก่อนให้พรและบอกลากลับวัด...พ่อผู้ป่วยเข้าไปกอดและร้องไห้บอกกับลูกชายว่า อย่าเสียใจ พ่อรักลูกเสมอ เกิดมาขอให้ได้เป็นพ่อลูกกันนะ..พี่ชายได้ช่วยทำหน้าที่ขับรถไปส่งพระกลับวัด ขอบคุณพี่ๆน้องๆพยาบาลชาวตึก๓/๒ที่ช่วยเหลือในการประสานงานและยืดหยุ่นผ่อนปรนจนกิจกรรมนี้ลุล่วงด้วยดี...บอกลาพ่อแม่ของผู้ป่วยทั้งสองครอบครัวนี้ต่างมากันคนละที่แต่ในช่วงค่ำที่ผ่านมาต่างก็มีน้ำใจช่วยเหลือกันในการที่จะทำให้ความหวังครั้งสุดท้ายในการทำหน้าที่ลูกชายที่ดีของผู้ป่วยสำเร็จดังที่ตั้งใจไว้

**8. สรุปเรื่องเล่าที่แสดงให้เห็นความพยายามในการแก้ปัญหาหรือพัฒนา :**

จากเรื่องเล่า จะเห็นได้ว่า การดูแลผู้ติดเชื้อเอชไอวี ไม่ได้แต่จะดูด้านร่างกายจิตใจของผู้ป่วยเท่านั้น holistic careหรือ การดูแลแบบองค์รวมนั้น ยังหมายถึงการดูแลไปถึงครอบครัว ความคาดหวังของผู้ป่วยต่อตนเอง ต่อครอบครัว ชุมชน สังคม อย่างผู้ป่วยรายนี้ แสดงให้เห็นว่า ในวาระสุดท้ายของชีวิตนั้น การดูแลรักษา เราต้องเข้าใจความต้องการของผู้ป่วยและครอบครัว การสนองตอบความต้องการของผู้ป่วย แม้จะอยู่ในภาวะที่วิกฤตของผู้ป่วยที่ไม่สามารถช่วยตัวเองได้....... แต่การดูแลด้านจิตใจที่เราต้องการจะให้ผู้ป่วยได้ทำในสิ่งที่ต้องการเป็นครั้งสุดท้ายของชีวิต เป็นการช่วยให้ผู้ป่วยได้ปลดปล่อยสิ่งที่ค้างคาใจทั้งสองฝ่าย ถึงแม้จะเป็นบรรยากาศที่เศร้าเสียใจ แต่ก็นำมาความสุขใจของผู้ที่ไดทำและผู้ที่ได้รับ ในวาระสุดท้ายของชีวิต ซึ่งกระบวนการทำเป็นเรื่องที่ไม่ง่ายเลย แต่ก็ไม่ยากที่จะทำ ถ้าบุคลากรคนนั้นมีจิตใจที่พร้อมจะช่วยเหลืออย่างที่เห็นในเรื่องนี้ นักจิตวิทยาผู้ถูก Consult เพื่อประเมินผู้ป่วยที่มีปัญหาจิตใจ และความเข้าอกเข้าใจที่พร้อมอยากช่วยเหลือผู้ป่วยอย่างเต็มใจ ความเป็นหญิง ไม่ได้ขัดขวางหรือเป็นอุปสรรคเลยที่จะทำให้งานนี้สำเร็จไม่ได้ นอกจากนี้ ทีมสหวิชาชีพที่ดูแลผู้ป่วยทุกคนต่างเข้าใจและให้ความร่วมมือในการดูแลเป็นอย่างดี

**9. การเปลี่ยนแปลงที่เกิดขึ้น :**

การที่เจ้าหน้าที่ได้ทำงานและสนองตอบความต้องการของผู้ป่วยในระยะใกล้ตาย ให้เขาได้ทำในสิ่งที่ต้องการ เป็นความสุขและอิ่มเอม ใจของคนทำงานที่สามารถช่วยให้ครอบครัวๆหนึ่งได้ปลดปล่อยความทุกข์และเพิ่มความเข้าใจกันในครอบครัว ได้เห็นสภาพของคนที่เป็นพ่อแม่ได้เห็นลูกบวช และลูกเองในระยะสุดท้ายของชีวิตได้ทำกิจกรรมที่ตนเองอยากทำและเป็นความคาดหวังอันสูงสุดของเขาเอง ก่อนจะสิ้นลมหายใจ ถือเป็นการทำบุญที่ยิ่งใหญ่ ถึงแม้ว่าจะอยู่ในโรงพยาบาลซึ่งเป็นสถานที่ทีตามปกติจะทำพิธีกรรมแบบนี้ไม่ได้ แต่ด้วยใจที่อยากให้ผู้ป่วยได้ปลดปล่อยสิ่งที่เป็นความทุกข์หรือค้างคาใจ หรือครอบครัวเองได้มีโอกาสบอกและทำในสิ่งที่อยากทำก่อนที่จะไม่มีโอกาสอีกแล้ว เป็นบรรยากาศที่อบอุ่นของครอบครัว ผู้ป่วยเองถ้าต้องจากไปก็จากไปอย่างสงบ ส่วนคนที่อยู่ต่อไปก็รู้สึกไม่มีอะไรที่ค้างคาใจกันยอมรับในการจากไปอย่างสงบ เป็นการปรับเปลี่ยนวิกฤตของชีวิตมาเป็นโอกาสที่ได้มอบสิ่งที่ดีๆให้แก่กันทั้งผู้ที่จากไปและผู้ที่ยังมีชีวิตอยู่

**10. บทเรียนที่ได้รับ :**

ได้เห็นความพยายามในการติดต่อประสานให้เกิดกิจกรรมดีๆนี้ขึ้น ได้เห็นภาพของการทำงานของพระภิกษุสงฆ์ ที่ไม่ได้เกิดเฉพาะในวัดเท่านั้น ยังเกิดในโรงพยาบาล และได้เรียนรู้ว่าทุกสิ่งทุกอย่างไม่มีอะไรสำเร็จรูป เราสามารถประยุกต์ เพื่อให้เข้ากับสิ่งแวดล้อม และสถานการณ์ได้ แสดงให้เห็นว่าแก่นแท้ของพิธีกรรมไม่ได้อยู่ที่สถานที่หรือรูปแบบ แต่อยู่ที่พฤติกรรมและจุดมุ่งหมายในการทำความดีหรือสิ่งดีๆ เราสามารถทำให้วิกฤตเปลี่ยนเป็นโอกาส เพียงเพราะเราปรับวิธีคิดและเข้าใจและยอมรับในสิ่งที่เกิดขึ้น ยอมรับในความความไม่สมบูรณ์แบบ ซึ่งสามารถเติมเต็มความต้องการความคาดหวังของผู้ป่วยในวาระสุดท้ายของชีวิต ที่มีโอกาสได้ทำและได้เห็นความสุขของคนเป็นพ่อแม่ ที่ลูกได้บวชก่อนตายและความสุขของลูกที่มีโอกาสได้ทำในสิ่งที่ปรารถนาอันสูงสุดที่พึงได้ทำในหน้าที่ของลูกที่ได้ชื่อว่าเป็นลูกกตัญญู บรรยากาศที่แม้จะเศร้าแต่ก็เป็นเศร้าที่สุข เป็นการจากไปอย่างมีศักดิ์ศรีของความเป็นมนุษย์ นั่นคืองานคุณภาพของการดูแลผู้ป่วย

**11. การติดต่อกับทีมงาน นางสาว ปุณนิภัทร์ ปานโต งานจิตวิทยา กลุ่มงานแนะแนวทางการแพทย์และจิตสังคม สถาบันบำราศนราดูร เลขที่126 ถนนติวานนท์14 ต.ตลาดขวัญ อ. เมือง จ.นนทบุรี 11000 เบอร์โทรศัพท์ 02-5903508 email pantoe\_j@hotmail.com**